Ľ. Mušková, poslankyňa: (2001-09-18):
J. Migaš, predseda NR SR: Pani poslankyňa Podhradská. M. Podhradská, poslankyňa: Ďakujem za slovo, pán predseda. Pán poslanec hovoril o svojich skúsenostiach z postu starostu obce. Neteší sa na to, aká bude situácia po schválení tohto kompetenčného zákona a ako bude môcť vykonávať on kompetencie na úrovni obcí ako starosta. Ja mu naozaj nezávidím, tak ako nezávidím ani predstaviteľom vyšších územných celkov, ako zvládnu toto nadelenie, ktoré im pripravujete. A keďže všetko má svoje súvislosti, tak by som chcela uviesť ešte jeden príklad. A budem znovu hovoriť o miestnej a regionálnej kultúre, ktorá by mala byť ťažiskom práve vyšších územných celkov a obcí. Hovoríte o decentralizácii, o tom, že sa bude rozhodovať na úrovni samospráv, tam sa budú rozdeľovať peniaze a aké to bude všetko nádherné. Pritom súčasne pripravujete kroky, ktoré budeme realizovať zrejme na októbrovej schôdzi parlamentu, pripravujete do parlamentu zákon o zrušení niektorých štátnych fondov. Ten materiál onedlho zrejme dostaneme a predpokladá sa tam zrušenie 10 štátnych fondov. Ja spomeniem len jeden – Pro Slovakia, ktorý umožňoval podporu miestnej a regionálnej kultúry. To znamená, že cez tento fond mohli byť podporované kultúrne aktivity obcí. Teda fond sa má zrušiť a jeho kompetencie aj spolu s peniazmi aj s rozhodovacími právomocami prejdú znovu pod ministerstvo. A, samozrejme, zabúda sa na to, že tým pádom sa vlastne zruší možnosť podporovať z týchto peňazí kultúru na úrovni obcí. To nikomu nevadí, hlavná vec, že obce sa nesmierne tešia, ako im teraz nadelíte kompetencie. A vy už dopredu pripravujete kroky, ktorými tok financií do obcí zastavíte. J. Migaš, predseda NR SR: Pán poslanec Gustáv Krajči, nech sa páči. G. Krajči, poslanec: Ďakujem pekne za slovo, pán predseda. Chcel by som nadviazať na vystúpenie pána poslanca Gajdoša, ktorý sám priznal, že všetci starostovia s veľkým napätím očakávali, čo prinesie prenos kompetencií a decentralizácia a modernizácia verejnej správy pre starostov a primátorov. A dnes toto veľké nadšenie vystriedalo veľké sklamanie, veľké sklamanie preto, že v podstate tento zákon nerieši mechanizmus prevodu týchto kompetencií, nerieši samotné kompetencie a financovanie prenesených výkonov štátnej správy, ako aj originálnych výkonov štátnej správy, ktoré v tomto zákone nie sú ani definované. Z hľadiska toho je jednoznačne pochopiteľné, že tento zákon bol šitý horúcou ihlou a pripravený pod tlakom Strany maďarskej koalície, ktorá tvrdo postavila rokovanie na tom, či padne Dzurindova vláda, alebo nepadne. Čiže znovu táto vláda visí na šnúrke kohosi gatí. Za tejto situácie nie je normálne, aby tí, ktorí si schválili rokovanie do 21.00 hodiny, tu nesedeli v tejto snemovni, išli oddychovať. Je tu 24 poslancov súčasnej koalície, ktorí sa zaujímajú o to, čo sa vlastne tu rozpráva. A jednoducho nie je záujem o to, aby sa riešili pripomienky, ktoré tu opozícia v súčasnosti predkladá. Je to obdobná situácia, aká bola aj pri prijímaní novely Ústavy Slovenskej republiky, kde nočnými rokovaniami ste chceli zlomiť to, aby sme nepodieľali na príprave tak dôležitých zákonov, za ktorý považujeme aj tento. Myslím si, že sa vám to nepodarí. A jednoducho chcem povedať, že v prípade, ak tento zákon bude prijatý v tej podobe, ako je, nemá dlhú životnosť, pretože účinnosť tohto zákona presúvate na plecia novej vlády, to znamená rok 2002, 2003 a 2004. Z toho je zrejmý váš úmysel, že tu robíte nášľapné míny. J. Migaš, predseda NR SR: Reagovať chce na faktické poznámky pán poslanec Gajdoš. Nech sa páči. J. Gajdoš, poslanec: Ďakujem, pán predseda. Chcem poďakovať svojim kolegyniam a kolegom za podporné stanoviská k môjmu vystúpeniu. Chcel by som apelovať na predkladateľov, aby si uvedomili, komu vlastne ten zákon bude slúžiť, kto v praxi bude tento zákon naplňovať – aby si uvedomili, že to nie sú len vzdelaní primátori a vzdelaní starostovia veľkých obcí, že sú to aj ľudia s priemerným alebo základným vzdelaním, že sú to obecné zastupiteľstvá, kde prevažná časť členov týchto zastupiteľstiev nemá ani stredoškolské vzdelanie, mnohí z nich ani základné vzdelanie a tak zložitý kompetenčný zákon budú uplatňovať v praxi. To bude Sodoma a Gomora. Už teraz za súčasného stavu nefungujú kontrolné mechanizmy pri nakladaní s rozpočtovými prostriedkami obce. Niektorí starostovia zneužívajú svoje postavenie na presadzovanie svojich záujmov, ktoré nie sú vždy totožné so záujmami obcí. Dávame cez tento zákon obrovské právomoci týmto ľuďom a dávame im možno nejaký ten balíček finančných prostriedkov naviac. Ako budú použité? Účelovo, účelne? Dajte si odpoveď na tieto otázky sami. Ďalej sa z tohto zákona vytráca ten základný multiplikačný efekt, o ktorom stále hovoríme a ktorý v tomto zákone nevidieť. To je otázka regionálneho rozvoja. Kompetencie, ktoré dávame samospráve, ju budú ubíjať, zaťažovať. Samospráva bude pred sebou valiť obrovský balík neriešiteľných problémov. Kedy sa bude zaoberať regionálnym rozvojom? J. Migaš, predseda NR SR: Ďalej v rozprave vystúpi pán poslanec Andrejčák. Podľa toho, ako bude dlho vystupovať pán poslanec, preto neohlasujem ďalšieho. O 21.00 hodine ja preruším schôdzu do zajtra. Nech sa páči, pán poslanec Andrejčák. I. Andrejčák, poslanec: Vážený pán predseda Národnej rady, vážený pán podpredseda vlády, vážení páni ministri, vážené poslankyne, vážení poslanci, dovoľte, aby som úvodom vyslovil účasť a poľutovanie koaličným poslancom našej Národnej rady k tomu, ako vám zreteľne a rozhodne Strana maďarskej koalície ohla chrbát. Uznávam verejne schopnosť nášho podpredsedu Bélu Bugára a jeho poslancov presadiť svoju vôľu. Vykonali to tak brilantne, že pred celým národom je zreteľne vidieť, ako vás pokoril, ako vám ohromne alebo teda, skromne povedané, spadlo srdce do gatí. Voliči cítia a počujú, že zákon bude nedokonalý, nedovarený, neúplný, plný protirečivosti, ale nič nemôžete robiť, koaličný bič zasahuje presne do živého. Neprítomnosťou v sále teraz, ale aj neprítomnosťou členov vlády pri začatí rokovania o predloženom zákone, ale aj vašou neúčasťou v rozprave dokazujete, že ste úplne spacifikovaní. Koaličná rada vám nedovolí nič, aj keď na chodbách v Národnej rade celý rad z vás poslancov hučí nespokojnosťou a niektorí sa radšej venujú, nechcem povedať, alkoholu. Preto s ľútosťou v srdci vlastne vyslovujem poľutovanie voličom na Slovensku, akých nesvojprávnych ľudí zvolili za poslancov parlamentu, ktorý by mal byť ich hrdosťou. Ale aspoň časť voličov, ktorá volila dnešnú koalíciu alebo poslancov vás, takúto hrdosť môže pociťovať. Aj ju pociťujú totiž voliči SMK. Nám opozičným poslancom nezostáva nič iné iba uistiť našich voličov, aby vydržali, že po voľbách tento nerozumný polotovar, zákon, o ktorom rokujeme, zmeníme. Nedočkavosť a nástojčivosť Strany maďarskej koalície nemôže byť v Národnej rade Slovenskej republiky hlavným kritériom politického života, hlavným motívom politického správania národného parlamentu. Uznávam, že máte v rukách, a to veľmi pevne, vnútroštátnu propagandu. Viete donútiť verejnoprávnu televíziu, Slovenský rozhlas. Aj ostatné súkromné médiá sú vo vašich rukách a ste schopní povedať a opakovať z rôznych strán také pravdy, ktorým ani sami neveríte. Ste schopní prehlušiť v značnej miere nespokojnosť obyvateľstva s tým, čo sa robí. Nie ste však schopní prehlušiť dejiny a tie vás za neúctu k voličom a neúctu k potrebám rodnej vlasti určite odsúdia. Dokážete ružovou farbou písať o tom, kvôli čomu občan plače, dokážete neodpovedať na položenú otázku a zručne odpovedáte na nepoložené otázky. Je to však všetko iba zavádzanie, ohlupovanie voličov, ktorí majú svoj zdravý úsudok a dobrú pamäť. Je to tvrdé, ale je to pravda. Národ sa však už poučil. Vykonané prieskumy verejnej mienky dokazujú, že cez zakladanie nových a nových strán a straničiek pozícia dnešnej vládnej koalície v očiach verejnosti klesá. Zostáva nám iba veriť, že mandát v ďalších voľbách už politické figúrky nedostanú. Doterajšia kritika návrhu zákona, ktorú predniesli moji kolegovia, opoziční poslanci, dokázala, že najviac na váš zákon doplatia voliči v slovenských obciach. Tam sa najviac prejaví neschopnosť zaplatiť dlhy, ktoré s prevodom zodpovednosti vláda Mikuláša Dzurindu chce preniesť na obce. Tam sa najviac prejaví, že si nepripúšťate starosť a ani nie ste ochotní diskutovať, ako si obec, za aké peniaze a dokedy získa alebo pripraví odborníkov, ktorí zabezpečia splnenie nových úloh samosprávy. Proste termín 30. septembra je váš strašiak. Tvrdíte, že prenos kompetencií na samosprávu je mimoriadne dôležitý. Súhlasíme s tým. Tvrdíte, že prenos kompetencií na samosprávu je veľmi náročný. Súhlasíme s tým. Tvrdíte, že prenos kompetencií na samosprávu je nevyhnutný. Aj s tým súhlasíme. Nesúhlasíme však s tým, aby tejto zásadnej zmene nepredchádzala potrebná a dokonalá príprava ľudí a ostatných štátnych noriem na realizáciu nového systému, podľa ktorého máme žiť. Po nadobudnutí účinnosti zákona, tak ako navrhujete jeho účinnosť, vznikne na Slovensku organizačný chaos a neistota v značnej časti našich obcí a miest. Občania získajú novú skúsenosť: Naozaj v roku 1998 zvolili za poslancov tých pravých? Nie sú to iní ľudia, než akí sa predstavovali voličom? Alebo ide iba o málo múdrych, málo predvídavých, alebo iba dokonale poslušných poslancov, ktorí sú parlamente. Dokonca ani ste nedbali na varovanie opozície, aké chyby nový zákon má, aké problémy ľuďom spôsobí. Veď napr. v Bratislave od 1. januára 2002 do novembra tohto roku bude chaos, ktorý navedie sama Národná rada Slovenskej republiky. V dôsledku toho, že kompetencie budú prenesené dňom 1. januára, ale volebné obdobie novej samosprávy začína až v novembri, v tomto medziobdobí nebude upresnený právny stav, zrejme úmyselne, aby ste v tej dobe sa mohli zmocniť časti majetku, tak ako to každú chvíľu v novinách čítame. Argument vlády, že pripomienku ZMOS a návrh riešenia, ktorý sa týkal tohto problému, neakceptovala preto, lebo ho dostala až v deň rokovania vlády, nemôžeme predsa prijať. Ja ho neprijímam. Vláda nemá ako prvoradú úlohu dbať na termín podania návrhu, ale prvoradé musí byť, ako vypracovať dokonalý zákon, ktorý Slovensku pomôže, a nie ľuďom spôsobí ťažkosti. To však vláda Mikuláša Dzurindu nechápe alebo vedome ignoruje. Namietali sme, že hrozí veľké nebezpečie narušenia systému vyučovania mladej generácie. Ignorujete to vy, páni koaliční poslanci. Myslím, že bude veľmi poučné, ak pri zmarení možností vzdelávať sa v našich obciach budeme my, vaši politickí protivníci, rozdávať žiakom a ich rodičom zoznam poslancov, ktorí hlasovali za taký zákon, ktorý to umožnil, aby sa to stalo skutočnosťou. Pridáme k tomu aj vaše fotografie, aby pri vašom stretnutí vám mohli poďakovať, aby vedeli, až dorastú tieto deti do voličského veku, koho majú znovu voliť, aby ich deti sa nemohli učiť, pretože sa hráme na moderných, ale škodíme systému, ktorý je. Iste si nedostatky prerokovávaného zákona aj naša koalícia uvedomuje. Nie je však ochotná postaviť sa k tomu, aby najprv dokonale premyslela, ako to urobiť, čo bude najlepšie, vypracovať ostatné normy a vykonávacie predpisy, pripraviť ľudí a potom túto reformu spustiť. Prečo sa však bojí zdvihnúť hlas a zastaviť tento škodlivý proces? Prečo je nutné trpieť túto verejnú pohanu slovenského poslanca? Slovenský volič to asi ťažko pochopí. A vlastne je dobre, že to nepochopí a že sa s tým nezmieri, veď len novými voľbami sa to dá zmeniť – patrí sa povedať, žiaľ, až novými voľbami, 91 dnešných poslancov je zrejme nepripravených hlasovať len podľa svojho svedomia. Alebo iba neochotní sú? Tento stav dnešnej vláde plne vyhovuje. Veď vláda prijíma rozhodnutia len podľa záverov koaličnej rady, nemusí prichádzať do Národnej rady, aby presvedčovala koaličných aj opozičných poslancov, že to myslí dobre, a uchádzala sa o ich súhlas. Veď hlasovanie poslancov ovládajú predsa predsedovia politických strán koalície, a tak má vláda pohodlný život. J. Migaš, predseda NR SR: Keby to tak bolo. (Smiech v sále.) I. Andrejčák, poslanec: V našom parlamente je situácia na vlas taká, ako v tom vtipe o dvoch priateľoch. Keď sa po roku stretli dvaja priatelia, slobodný sa pýta ženatého: „Tak čo, Jano, si šťastný v tom manželstve?“ A ten ženatý mu hovorí: „Vieš, Paľo, už ani nemám odvahu byť nešťastný.“ Aj naši poslanci niektorí sú takí, že už ani nemajú odvahu mať svoj názor. Ale nielen naši koaliční poslanci sú už poslušným nástrojom koaličnej rady, veď aj vláda samotná je práve taká. Jej pozícia a dôvera občanov nie je skutočná, lebo rozhodovaciu právomoc má koaličná rada. A už sme si na to aj zvykli. Veď si len spomeňme, ako bol napádaný minister pôdohospodárstva pán minister Koncoš, keď chvíľu stál na svojom názore, ktorý sa SMK nehodil do plánu. Tak dlho ho SMK a iní napádali, až si prestal osobovať právo na vlastný názor a dnes je ticho, Česi by povedali, „jak oukropeček“. Ale existuje ešte jeden dôvod na tú ľahkosť, s akou pristupujete ku schváleniu tohto zákona a ešte 5 ďalších. Myslím, že tým skutočným dôvodom je to, že väčšinu problémov, ktoré zavediete do slovenskej spoločnosti nedokonalým zákonom, musí vyriešiť a odstrániť ďalšia vláda. Zrejme ste sa už zmierili s tým, že ďalšie voľby vás zmätú z vládnych postov, tak nech sa iní trápia ešte rýchlo rozpredať slovenské rodinné striebro a po nás, resp. po vás nech je potopa. Takto potrestáte nielen tých, ktorí vás v roku 1998 nevolili, ale aj tých, ktorí vás volili. A čo bude potom? Som presvedčený, že aj tá malá časť kompetencií, ktorá bude platiť pre samosprávu od 1. januára nového roku, ukáže do začiatku volebnej kampane parlamentných volieb pravú tvár chaosu, ktorý tento zákon zavedie. Isteže, budeme ľuďom pomáhať otvoriť oči, čo ste zorganizovali. Určite aj tá malá časť voličov, ktorá ešte aj dnes vám zaslepene verí, že dvojnásobné platy vláda Mikuláša Dzurindu zabezpečí aj im, nielen vláde, sa spamätá a položí si aj praktickú otázku: „Naozaj alebo sú to zase iba sľuby?“ Osobitnú kapitolu však, vážené poslankyne, páni poslanci, tvoria kompetencie v oblasti obrany štátu a ochrany obyvateľstva, to znamená civilnej ochrany. Teraz by som prosil, tu už musí prestať sranda, lebo hovorím o veľmi vážnej veci. Prakticky v návrhu zákona sú iba dve frázy z tejto oblasti. Z toho jedna hovorí o nič nehovoriacej súčinnosti a inak nie je nič. Nechcem teraz rozoberať... J. Migaš, predseda NR SR: Pán poslanec, o dve minúty preruším schôdzu. I. Andrejčák, poslanec: ... v čom ministerstvo obrany a ministerstvo vnútra zaspalo. (Hlasy z pléna.) Pán predseda, kým skončíte záverečnú reč, bude 21.00 hod. J. Migaš, predseda NR SR: Hej, nech sa páči, pán poslanec. Takže keď už ste pri konci, nech sa páči, potom prerušíme schôdzu. I. Andrejčák, poslanec: Dobre. Vyhoviem pánovi kolegovi, že sa to dobre počúva. Mne ale sa to zle hovorí. Ale myslím smrteľne vážne, teraz ma radšej neprerušujte a pretiahnime to o tú minútu a rozmýšľajme do zajtra, či nestojí za to, ten zákon znova posúdiť. Nechcem teraz rozoberať, v čom ministerstvo obrany a ministerstvo vnútra zaspalo, lebo ministerstvu obrany sa ani nedivím, že nič neurobilo. Do vrcholových funkcií na ministerstve obrany a do ich bezprostredného aparátu okolo ministra dnešný aj minulý minister nabrali ľudí, ktorí nieže nerozumejú, čo treba v rezorte vyriešiť, ale ani koho sa na riešenie opýtať, či už na ministerstve alebo Generálnom štábe. Budeme o tom v krátkej dobe hovoriť veľmi podrobne. Dnes iba chcem na ilustráciu pripomenúť jeden jediný príklad. Nebojím sa teroristickej akcie proti poloprázdnym kasárňam, kde je veľa neopravenej, nepojazdnej bojovej a dopravnej techniky. Nebojím sa teroristickej akcie proti ktorémukoľvek z vojenských letísk, lebo na nich stoja neletuschopné lietadlá. Dnes ráno, vážená snemovňa, malo slovenské letectvo, ktoré nedávno dvihli do vzduchu na pomoc Američanom proti teroristom, všetky tri lietadlá letuschopné, ostatné nie. A aj tie sú iba Mig 29. (Hlasy z pléna: Hovoríme o kompetenčnom zákone.) Prosím, počkajte chvíľu, áno, ja k tomu spejem, ale vysvetľujem, prečo je to zlé. Ctím si rokovací poriadok, a preto žiadam, aby som mohol ráno pokračovať. (Potlesk.) J. Migaš, predseda NR SR: Vážené panie poslankyne, vážení páni poslanci, pán poslanec Andrejčák ukončil... (Hlasy z pléna.). Vážené panie poslankyne, vážení páni poslanci, keby som vedel, tak budem viacej trpezlivý a nechám dohovoriť do konca pána poslanca Andrejčáka, ale už sa rozhodol. Čiže budeme pokračovať zajtra o 9.00 hodine v rozprave, kde dokončí svoje vystúpenie pán poslanec Andrejčák a po ňom vystúpi pán poslanec Tkáč, pán poslanec Jasovský, po ňom pán poslanec Kalman a ako posledný písomne prihlásený pán poslanec Gustáv Krajči. Prerušujem rokovanie do zajtra do 9.00 hodiny. Ďakujem. (Prerušenie rokovania o 20.58 hodine.)